Где су они дани
Где су они дани

Где су они дани

Кад сам детић био,

Кад сам првих пута

Ја девојку снио,

Нако бледу, лепу,

Невину и танку —

Успомена слатка!

Најлепшу брђанку.

Нестадо их — нема,

Успомене њине,

Давно су се дигле

Горе на висине.

На врхове оне

Где сам вео'о бив'о,

Кад сам је на груди

Слатко притискив'о.

А брђанка моја —

Да л' ме злокоб куне,

Кад морам да кажем

Да одавна труне.

Напомене 

 Објављена у књизи Песме, 1863, страна 14

Извори 

 Милорад П. Шапчанин: Целокупна дела, Књига прва, страна 26-27. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин